**Obavijest**

**Dana 10. ožujka 2021. (srijeda)** u vremenskom razdoblju od 7,45 do 11,00 održat će se DSD I pismeni ispit iz njemačkog jezika za njemačku međunarodnu diplomu na razini A2 B1 u višenamjenskoj dvorani.

Tematski i formom ispit u svom pismenom dijelu nalikuje polaganju državne mature na nižoj razini. Ispit se sastoji od četiri dijela i to usmenog i tri pismena. U pismenom i usmenom dijelu ispita provjerit će se jezične kompetencije iz područja životnog okruženja (npr. omiljeno turističko odredište, omiljeni nastavni predmet, provođenje slobodnog vremena, buduće zanimanje, glazba, filmska umjetnost, selo /grad u kojem živim, …).

Na pismenom ispitu, koji će se sastojati od tri dijela, bit će provjerene kompetencije pisanja i to pisanje sastavka na zadanu temu (Schriftliche Kommunikation), čitanje s razumijevanjem (Leseverstehen) i slušanje s razumijevanjem (Hörverstehen).

Za vrednovanje ispita nadležan je Središnji ured za školstvo u inozemstvu sa sjedištem u Kölnu (Zentralstelle für Auslandsschulwesen Köln).

Ove školske godine ispitu će pristupiti 18 učenika naše škole i to pojedini učenici 3. razreda iz 3.b OG kao i učenici 2. razreda iz 2. a OG, 2. b OG, 2. PMG, i 2. EL (v. popis učenika). Kako se ispit provodi već osmu godinu (od 2013.) u našoj školi, radujemo se i zbog činjenice što je odaziv učenika i ove godine velik, a rezultati podučavanja njemačkog jezika poprimaju i vidljiv pečat pretočen u međunarodno priznate jezične diplome, koje su i preduvjet upisa studija germanistike u Zagrebu i Osijeku kao i upisa na pedagoškim akademijama u Varaždinu i Čakovcu, a ujedno omogućuju ostvarivanje stipendija Savezne Republike Njemačke u daljnjem obrazovanju.

Mirela Rukavina-Sabo, prof.